钦定古今图书集成/明伦汇编/官常典/第636卷 > 欧阳棐
## 钦定古今图书集成/明伦汇编/官常典/第636卷 > 欧阳棐

按《宋史欧阳修传》：“修中子棐，字叔弼，用荫为秘书省
正字，迁职方员外郎，知襄州。会曾布执政，其妇兄魏
泰倚声势来居襄，规占公私田园，强市民货，郡县莫
敢谁何。至是指州门东偏官邸废址为天荒，请之。吏
具成牍至棐曰：‘孰谓州门之东偏而有天荒乎’？却之。
众共白曰：‘泰横于汉南久，今求地而缓与之，且不可，
而又可却耶’？”棐竟持不与。泰怒谮于布，徙知路州，旋
又罢去。元符末还朝，历吏部、右司二郎中，以直秘阁
知蔡州。蔡地薄赋重，转运使又为覆折之令，多取于
民，民不堪命。会有诏禁止，而佐吏惮使者，不敢以诏
旨从事。棐曰：“州郡之于民，诏令苟有未便，犹将建请。
今天子诏意深厚，知覆折之病民，手”诏止之：“若有惮
而不行，何以为长吏？”命即日行之。未几，坐党籍，废，十
馀年卒。